Rózsába öltözik Budatétény - Kultúrpart
Teljes pompájukban nyílnak már a rózsák a Dísznövénykutató Budatétényi Rozáriumában, ahol május 26-tól június 8-ig van lehetőség az 1200 rózsafajtát bemutató kert megtekintésére. A program keretében május 31-én és június 1-én kétnapos rendezvénysorozatot indítanak Rózsaünnep Budatétényben címmel.
Szombaton, május 31-én lesz a Rózsák Napja. A program reggel 9-kor indul a Budafoki Fúvós Együttes térzenéjével, majd Lovász Irén népdalokat énekel. A megnyitó és a köszöntők után Hegedűs Endre és Hegedűs Katalin zongorázik, délután és este pedig a Szivárvány Táncegyüttes produkciója látható.
Vasárnap, június elsején délután 5-kor kezdődnek a kulturális események. A Budatétényi Rózsakerti Iskola és a Nádasdy Kálmán Művészeti Iskola programjának címe: Néptánccal a rózsákért. Ezután Müller Attila szaxofonozik, majd a Madárdal együttes hangversenyére kerül sor.
A rendezvénysorozat ideje alatt rózsavásárlásra is lesz mód. A Kertészeti Kutató Intézet munkatársai által Budatétényben kialakított Rozáriumot a Budafok-Tétény XXII. kerületi önkormányzata évek óta figyelemmel kíséri és lehetősége szerint támogatja, Az idei költségvetésbe beépítettek támogatást a rózsakertnek, és most újra megnyitják a kiállítást, amely díjmentesen látogatható.
Az 1286 törzskönyvezett - ebből 212 hazai - fajtából álló illatos kert Közép-Európa legnagyobb rózsagyűjteménye és kiemelkedő biológiai értéket képvisel a szakemberek szerint.
A kert reggel 9-16 óra között van nyitva, csoportos látogatás esetén vezetést is biztosítanak, előzetes egyeztetés után.
https://kulturpart.hu/api/trackback/id/tr507828316